钦定古今图书集成/明伦汇编/宫闱典/第073卷 > 《上东宫勤学启》刘宪
## 钦定古今图书集成/明伦汇编/宫闱典/第073卷 > 《上东宫勤学启》刘宪

臣以今月二十二日侍从外参，亲奉令旨，令臣勾当
所进书，随了随进，并语臣云：“当今闲暇，正好读书。”臣
自承殿下之好尚，私心欢喜，不能自胜。伏惟天纵神
武，生知睿哲，诚时与理会，固无待勤求。然自古及今，
皆重于学。至于光辉盛德，发扬令闻，安静身心，保宁
家国，除此之外，更无以加。常人读书，拟干爵禄，事须
“精熟，乃堪试练。殿下居副君之位，有绝世之才，岂假
寻章摘句哉？盖应略知大意而已。用功甚少，为利极
多，伏愿克成美志，无弃暇日，上以慰至尊之心，下以
答庶寮之望，幸甚幸甚！”侍读褚无量，经明行修，在朝
罕匹，是以皇帝简择，令侍殿下，谓宜时蒙召问，而察
其言。臣以愚劣，忝迹士端，区区之诚，莫不罄竭。谨启。